Dan Barna reacționează la criticile referitoare la candidatura lui Nicușor Dan: E previzibil ca el să fie candidatul USR și vrem să ne asigurăm că nu va fi contestat. Resping categoric acuzațiile că vrem să îi blocăm candidatura

Președintele USR, Dan Barna, a reacționat joi la criticile din interior referitoare la susținerea candidaturii lui Nicușor Dan pentru funcția de primar general, explicând că decizia de a întocmi un regulament referitor la susținerea de către USR a unor candidați nemembri de partid este necesar pentru a evita posibilele contestații.

”Decizia Biroului Național nu este împotriva lui Nicușor Dan, ci dimpotrivă. Vreau ca USR să învețe din experiența mea. Am fost contestat după alegerea în funcția de președinte al partidului, iar contestațiile s-au judecat vreme de aproape doi ani. Partidul aproape că nu a putut candida la europarlamentare. E un lucru legitim și firesc să convocăm Comitetul Politic pentru a adopta un regulament referitor la susținerea candidaților independenți. Mai există perspectiva de a susține candidați independenți și în alte orașe. Riscăm să intrăm într-o sarabandă de contestații. Nu vreau să pățească și Nicușor ce am pățit eu”, a declarat Dan Barna pentru G4Media.ro.

Liderul USR a mai spus că această problemă nu ar fi existat dacă Nicușor Dan era membru USR.

”Eu l-am invitat pe Nicușor Dan cu fiecare ocazie, o fac și acum, îl invit să se înscrie în USR. El vrea independent, îi respectăm decizia”, a precizat el.

Dan Barna a explicat că decizia de amânare a susținerii pentru Nicușor Dan până după redactarea unui regulament în acest sens nu îl afectează cu nimic pe fondatorul USR, alegerile locale fiind abia anul viitor.

”Oricum, va fi o confruntare între Nicușor Dan și Vlad Voiculescu și eventual candidatul PNL, dacă va fi unul. USR va susține candidatul cel mai bine plasat. Dacă Nicușor va fi în această poziție, și e posibil să fie, va avea toată susținerea mea și a colegilor, în bloc”, a adăugat Barna.

Liderul USR a subliniat că nu există nici cea mai mică intenție de a bloca susținerea USR pentru candidatura lui Nicușor Dan.

”Nici pe departe lucrul acesta, resping categoric și fără nicio nuanță. Pur și simplu vrem un mecanism care să respecte prevederile statutare. Previzibil că Nicușor va obține acest statut de candidat susținut de USR”, a dat asigurări el.

Întrebat cum își explică atunci criticile contondente venite din partea mai multor membri ai conducerii centrale a USR, Barna a susținut că sunt mulți în partid care au rămas încă într-o logică electorală internă.

”Există în partid, după congres și după alegerea mea ca președinte, o atmosferă electorală inerțială. O văd ca pe o redundantă luptă electorală în care unii colegi au rămas. Fac din nou același apel: să ne concentrăm pe campania pentru alegerile prezidențiale, acestea vor așeza Alianța USR PLUS într-o poziție foarte bună pentru locale și parlamentare”, a explicat el.

Reacția lui Barna a venit după ce mai mulți membri în conducerea centrală a USR, Biroul Național (BN), s-au declarat revoltați după decizia de amânare a desemnării candidaților care nu sunt membri de partid la alegerile locale de anul viitor. Ei au acuzat majoritatea ”la mustață” controlată de Dan Barna că vrea practic să îl scoată pe Nicușor Dan din cursă pentru a-l favoriza astfel pe Vlad Voiculescu, candidatul PLUS.

Citește integral: Revoltă în USR după ce conducerea formațiunii a amânat validarea lui Nicușor Dan drept candidatul partidului la primărie / ”S-au spus cuvinte grele de la cel mai înalt nivel, chiar din ălea care încep cu f” / ”Suntem conduși de o majoritate care e gata să vândă pe mărunțiș povestea USR”

Foto: Inquam Photos / Octav Ganea